ผลตอบแทนและการกระจายความเสี่ยงของกองทุนรวมตราสารทุนที่นักลงทุนได้รับสิทธิประโยชน์ทางภาษี
Authors: ตรีศีลวัฒนกุล กฤษณา , บุญวรโชติ ธนโชติ , พึ่งสุข ณัฐณิชา 
Published: February 2025

ที่มาและวัตถุประสงค์: ในปัจจุบันการลงทุนในกองทุนรวมที่นักลงทุนได้รับสิทธิประโยชน์ทางภาษีกำลังเป็นที่นิยม โดยเฉพาะกองทุนรวมเพื่อการเลี้ยงชีพ (RMF) และกองทุนรวมหุ้นระยะยาว (LTF) ซึ่งมีแนวโน้มเพิ่มขึ้นในทุก ๆ ปี งานวิจัยนี้จึงศึกษาผลการดำเนินงาน การกระจายความเสี่ยงโดยเปรียบเทียบผลการดำเนินงานและการกระจายความเสี่ยงระหว่างกองทุนรวมตราสารทุนที่นักลงทุนได้รับสิทธิประโยชน์ทางภาษี และกองทุนรวมตราสารทุนที่นักลงทุนไม่ได้รับสิทธิประโยชน์ทางภาษี โดยผู้วิจัยได้ตั้งสมมุติฐานว่า กองทุนรวมตราสารทุนที่นักลงทุนได้รับสิทธิประโยชน์ทางภาษีมีผลการดำเนินงานที่แตกต่างจากกองทุนรวมตราสารทุนที่นักลงทุนไม่ได้รับสิทธิประโยชน์ทางภาษี
ระเบียบวิธีวิจัย: งานวิจัยนี้ทำการศึกษาเปรียบเทียบคุณลักษณะของสินทรัพย์ อัตราผลตอบแทน การกระจายความเสี่ยง และผลการดำเนินงานของกองทุนรวมตราสารทุนที่นักลงทุนได้รับผลประโยชน์ด้านภาษีและกองทุนรวมตราสารทุนที่นักลงทุนไม่ได้รับผลประโยชน์ด้านภาษีเพื่อศึกษาความแตกต่างระหว่างกองทุนรวมทั้งสองกลุ่ม และเพื่อเป็นแนวทาง ในการตัดสินใจเลือกการลงทุนด้วยระดับผลตอบแทน และความเสี่ยงที่เหมาะสม ผู้วิจัยจึงใช้มาตรวัด Jensen’s alpha, Treynor ratio, Sharpe ratio, Excess Standard Deviation Adjusted Return และ Information ratio ในการวัดผลการดำเนินงาน และค่าความเสี่ยงคงเหลือ (RV) ในการวัดการกระจายความเสี่ยง รวมถึงศึกษาการวัดผลการดำเนินงานโดยควบคุมการกระจายความเสี่ยงเข้าร่วมด้วย
ผลการวิจัย: ผลการศึกษาพบว่า กองทุนรวมตราสารทุนที่นักลงทุนได้รับสิทธิประโยชน์ทางภาษี มีขนาดกองทุนที่ใหญ่กว่า โดยมีอัตราผลตอบแทนมากกว่า และความเสี่ยงที่ต่ำกว่ากองทุนรวมตราสารทุนที่นักลงทุนไม่ได้รับสิทธิประโยชน์ทางภาษี ในด้านผลการดำเนินงานซึ่งวัดโดยมาตรวัดผลการดำเนินงานข้างต้น พบว่า กองทุนทั้ง 2 กลุ่มไม่มีความแตกต่างกันอย่างมีนัยสำคัญ แต่มีการกระจายความเสี่ยงที่แตกต่างกันอย่างมีนัยสำคัญที่ระดับ 0.05 โดยกองทุนรวมตราสารทุนที่นักลงทุนได้รับสิทธิประโยชน์ทางภาษีมีการกระจายความเสี่ยงที่ดีกว่า
อภิปรายผล: จากการวิเคราะห์ผลตอบแทนและการกระจายความเสี่ยงของกองทุนรวมระหว่างกองทุนรวมตราสารทุนที่นักลงทุนได้รับสิทธิประโยชน์ทางภาษีและกองทุนรวมตราสารทุนที่นักลงทุนไม่ได้รับสิทธิประโยชน์ทางภาษีนั้น งานวิจัยฉบับนี้ได้ทำการเปรียบเทียบคุณลักษณะ อัตราผลตอบแทน การกระจายความเสี่ยง และผลการดำเนินงานของกองทุนรวมทั้งสองกลุ่มและพบว่ากองทุนรวมตราสารทุนที่นักลงทุนได้รับสิทธิประโยชน์ทางภาษีมีขนาดกองทุนที่ใหญ่กว่าสามเท่า ในขณะที่กองทุนรวมตราสารทุนที่นักลงทุนไม่ได้รับสิทธิประโยชน์ทางภาษีมีขนาดกองทุนที่เล็กกว่า และมีการลงทุนในหุ้นแบบกระจุกตัว โดยกองทุนรวมตราสารทุนที่นักลงทุนได้รับสิทธิประโยชน์ทางภาษีมีอัตราผลตอบแทนเฉลี่ยที่มากกว่า และมีความเสี่ยงที่ต่ำกว่ากองทุนรวมตราสารทุนที่นักลงทุนไม่ได้รับสิทธิประโยชน์ทางภาษี และเมื่อทำการวิเคราะห์ผลการดำเนินงานของกองทุนรวมทั้งสองกลุ่ม พบว่า กองทุนรวมทั้งสองกลุ่ม มีผลการดำเนินงานที่ไม่แตกต่างกันอย่างมีนัยสำคัญทางสถิติ
บทสรุป: แม้กองทุนรวมทั้งสองกลุ่มจะมีการกระจายความเสี่ยงแตกต่างกัน แต่พบว่าผลการดำเนินงานของกองทุนรวมทั้งสองกลุ่มกลับไม่มีความแตกต่างกัน ดังนั้น ในการเลือกลงทุนในกองทุนรวมทั้งสองกลุ่มนี้ นักลงทุนสามารถพิจารณาได้จากเป้าหมายและข้อจำกัดการลงทุนของตัวนักลงทุนเอง หากนักลงทุนต้องการใช้สิทธิลดหย่อนภาษี และไม่มีข้อจำกัด ในการถือครองระยะยาว นักลงทุนสามารถเลือกลงทุนในกองทุนรวมตราสารทุนที่นักลงทุนได้รับสิทธิประโยชน์ทางภาษี ในขณะที่นักลงทุนที่มีข้อจำกัดในการถือครองระยะยาวควรเลือกลงทุนในกองทุนรวมตราสารทุนที่นักลงทุนไม่ได้รับสิทธิประโยชน์ทางภาษี การลงทุนในกองทุนรวมตราสารทุนที่นักลงทุนไม่ได้รับสิทธิประโยชน์ทางภาษีจะให้สภาพคล่องแก่นักลงทุนเพราะไม่มีเงื่อนไขช่วงระยะเวลาในการถือหน่วยลงทุน